डाकघर ने तीन दिन में ही बेच दिया एक लाख रुपए का कागजी सोना
आरबीआई (रिजर्व बैंक ऑफ इंडिया) की सावरेन गोल्ड बॉन्ड स्कीम को जबरदस्त रिस्पांस मिल रहा है। सोमवार को शुरू हुई स्कीम में डाक विभाग ने तीन दिन में एक लाख रुपए का सोना बेच दिया। अभी दो दिन और बाकी हैं। इसमें बिक्री का आंकड़ा दोगुना तक पहुंचने का अनुमान है।
आरबीआई ने सोने के विकल्प के रूप में यह स्कीम शुरू की है। इसमें 1 से 500 ग्राम सोने में बॉन्ड के रूप में निवेश किया जा सकता है। इसमें सोने की जगह सर्टिफिकेट मिलेगा। इस पर 2.5 फीसदी ब्याज भी दिया जा रहा है। यह ब्याज हर छह महीने में मिलता है। यह चोरी नहीं हो सकता। इसकी कीमत 2,893 रुपए प्रति 1 ग्राम है। यानी कम से कम 2,893 रुपए में निवेश करना होंगे। यह गोल्ड बॉन्ड 8 साल तक के लिए रहेगा। पांचवें साल से ब्याज भुगतान की तारीख पर इससे बाहर निकलने का विकल्प भी है। इसमें कोई भी निवेश कर सकता है। इसके लिए डाकघर में खाता होना जरूरी नहीं है।
3 मार्च तक कर सकते निवेश- डाक अधीक्षक डी. के. सिंहल ने बताया गोल्ड बॉन्ड को अच्छा रिस्पांस मिल रहा है। स्कीम 3 मार्च तक चलेगी। नोटबंदी के बाद से यदि बचत योजनाओं की घटती ब्याज दर को लेकर चिंतित हैं तो गोल्ड बांड में निवेश करना बेहतर है। यह ‘ग्राम ऑफ़ गोल्ड’ में मूल्यांकित सरकारी प्रतिभूति है।
ये फायदे
ज्वैलरी की तरह चोरी होने अथवा कहीं गिरने का डर नहीं। जब भी गोल्ड बांड बेचेंगे उस समय की सोने की कीमत अनुसार रिटर्न मिलेगा। 2.5 फीसदी सालाना ब्याज भी मिलेगा। 500 ग्राम तक निवेश किया जा सकता है।
एड्रेस प्रूफ व बैंक खाता होना जरूरी
गोल्ड बॉन्ड खरीदने के लिए एड्रेस प्रूफ (वोटर आईडी, पैनकार्ड, बिजली बिल, आधार कार्ड आदि) व बैंक अकाउंट जरूरी है। यह लेकर सैलाना बस स्टैंड स्थित मुख्य डाकघर पहुंचे। फॉर्म भरकर बॉन्ड खरीदें। 20 हजार रुपए तक के बॉन्ड नकद खरीद सकेंगे। इससे ज्यादा के लिए चेक देना होगा। हर छह माह में ब्याज का भुगतान सीधे बैंक खाते में होगा। बांड अहस्तांतरणीय है यानी यदि यह किसी अन्य के हाथ लग जाए तो भी वह उसका भुगतान प्राप्त नहीं कर सकेगा।
hin_Deva hin_Deva hin_Deva hin_Deva kas_Deva hin_Deva hne_Deva hin_Deva